Óriási összegek sorsáról döntött szombaton a kormány, mindebből az egészségügynek jutott a legkevesebb.

Miközben egymást érik a járványügyi rendelkezések és bejelentések, naponta jelent be valamit az operatív törzs, a kormány egy sor érdekes pénzügyi döntést is meghozott.

Az átcsoportosításokról szóló rendeletek a szombati Magyar Közlönyökben jelentek meg: a 42. közlönyszám arról tudósít, hogy a kormány a rendkívüli intézkedések pénzügyi keretéből kétmilliárd forintot küld az Állami Egészségügyi Ellátó Központnak. Logikus intézkedés ez a koronavírus-járvány közepén; ám a 43. közlönyszámból már az derül ki, hogy

az Orbán-kabinet ugyanebből a rendkívüli keretből 2,77 milliárdot folyósított a Miniszterelnökségnek, az egyházi épített örökség védelme és egyéb beruházások javára.

Hogy a kormány az egyelőre megállíthatatlannak tűnő pandémia idején miért költ többet a templomok gondozására, mint az egészségügyi ellátóközpont támogatására, az rejtély marad, nem tér ki rá a szűkszavú rendelet. Kiderül viszont a közlönyszámból, hogy kormány 13,17 milliárd forintot vont el a központi maradványelszámolási alapból. Ebből:

8,47 milliárdot utalnak az innovációs tárcának a hulladékgazdálkodási feladatok kezelésére, beleértve a kártalanításokat is

mintegy 135 millió forint jut ebben az ínséges időszakban az állami kitüntetésekre is

A Magyar Állami Operaház Andrássy úti épületének felújítására, és az az Eiffel Műhelyházra plusz 4,56 milliárd forintot szánnak – bár mindkét beruházás eddig is súlyos milliárdokat emésztett fel

Egy másik, 600 milliós tételt pedig a „helyi önkormányzatok működési célú kiegészítő támogatásai” című zsebből vett ki a kormány, és a Fővárosi Közfejlesztések Tanácsa által jóváhagyott fejlesztéseket támogatta meg vele.

